በርብ መስኖ ግድብ እና በአባይ ተፋሰስ አካባቢ 90ሺ ወጣቶች የሚሳተፉበት የችግኝ መትከል ፕሮግራም ሊካሄድ ነው
በአማራ ክልል የርብ መስኖ ግድብን ከደለል ለመከላከልና በአባይ ተፋሰስ አካባቢ እየተከሰተ ያለውን የተፈጥሮ ሀብት መመናመን ለመታደግ  ከ90ሺ በላይ ወጣቶች የሚሳተፉበት የችግኝ መትከል መርሃግብር ሊካሄድ መሆኑ ተገለጸ፡፡ችግኝ የመትከል መርሃ ግብሩ በአገልግል የተፈጥሮ ልማትና ጥበቃ የበጎ አድራጎት ማህበር እና በደብረ ታቦር ዩኒቨርሲቲ ትብበር የተዘጋጀ ሲሆን፤ በርብ የመስኖ ግድብ አካባቢ እና በአባይ ተፋሰስ ዙሪያ እየተመናመነ ያለውን የተፈጥሮ ሃብት በመጠበቅ ግድቡን ከደለል ለመታደግ የክልሉ ወጣቶች በተደራጀ አግባብ የሚሳተፉበት ነው ተብሏል።የአገልግል የተፈጥሮ ልማትና ጥበቃ የበጎ አድራጎት ማህበር መስራችና ፕሬዝዳንት ወጣት ታደሰ ደምሴ እንዳሉት፤ የርብ መስኖ ግድብ ላይ የሚካሄደው የ90ሺ ወጣቶች የችግኝ መትከል መርሀ ግብር፤ በግድቡ ላይ ያንዣበበውን የደለል መሙላት አደጋ ከመቀነስ ባሻገር በተፈጥሮ ሀብጥ ጥበቃ ስራ ዘላቂ መፍትሔ ለማብጀት ይረዳል።በኢትዮጵያ በሚቀጥሉት የክረምት ወራት አራት ቢሊዮን ችግኞችን ለመትከል በተቀመጠው አቅጣጫ መሰረት፤ በአማራ ክልል ብቻ ሁለት ቢሊዮን ችግኞችን ለመትከል ዝግጅት ተደርጓል ብለዋል፡፡የደብረ ታቦር ዩኒቨርሲቲ ፕሬዝዳንት ዶ/ር አነጋግረኝ ጋሻው በበኩላቸው እንደገለጹት፤ የደብረ ታቦር ዩኒቨርሲቲ ከጉና እስከ ጣና  በተሰኘው የምርምር ማእከሉ የአካባቢውን ስነ- ምህዳር በመጠበቅ የተፈጥሮ ሀብት መራቆትን ለመከላከል የሚያስችሉ ስራዎችን እየሰራ ነው ፡፡ዩኒቨርሲቲው በሚገኝበት የደቡብ ጎንደር ዞን የርብ ግድብን ጨምሮ የአባይና የጣና ተፋሰስ ገባር የሆኑ የውሀ አካላትን የያዘ አካባቢ ቢሆንም፤ በአካባቢው ከጊዜ ወደ ጊዜ የሚስተዋለው የተፈጥሮ ሀብት መመናመን የአካባቢውን ስነ-ምህዳና ብዝሀ ህይወት በከፍተኛ መጠን ጉድቶታል ብለዋል፡፡በመሆኑም ይህን የተፈጥሮ ሃብት መመናመን ለታደግ እንዲሁም በርብ መስኖ ግድብ  ላይ ያጠላውን የደለል ስጋት ለመከላል በሚካሄደው የችግኝ መትከል ዘመቻ ላይ የባህር ዳር ከተማ የእግር ኳስ ክለብ ደጋፊዎችና የደብረ ታቦር ዩኒቨርሲቲ ተመራቂ ተማሪዎች ይሳተፋሉ፡፡በጌታቸው መኮነን